《玲珑四犯 帘影。次蔚峰宗兄原韵》
清代·方彦珍

卸却珊钩，忽掩映珠栊，浑似凝翠。叠叠湘筠，恍惚墨花涂地。

瞬息绘上东墙，只怪那、阳乌西坠。唤小鬟、添助炉香，莫在栏边痴睡。

画堂如许春光腻。更堪怜、重重遮避。风檐好把晶灯耀，何用管弦歌吹。

呢喃宿燕归梁，增得幽人诗思。看绣屏书几，缥缈云波烟穗。

作者简介：方彦珍，字静云，号岫君，仪徵人。国学方国祥女。幼从父读，七八岁即解四声，长工吟咏，适陈立基，亦俊才，闺门倡和穆如也，著《有诚堂诗集》。